DA Den Europæiske Unions Tidende C 272/30

Sag anlagt den 5. august 2008 — Smurfit Kappa Group mod Kommissionen

(Sag T-304/08)

(2008/C 272/57)

Processprog: engelsk

Parter

Sagsøger: Smurfit Kappa Group plc (Dublin, Irland) (ved lawyers T. Ottervanger og E. Henny)

Sagsøgt: Kommissionen for De Europæiske Fællesskaber

Sagsøgerens påstande

— Annullation af Kommissionens beslutning i henhold til artikel 230 EF.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgeren har i henhold til artikel 230 EF nedlagt påstand om annullation af Kommissionens beslutning N 582/2007 af 2. april 2008 (sagen »Støtte til Propaier PM2 GmbH & Co. KG-LIP« C(2008) 1107), hvorved Kommissionen godkendte statsstøtte anmeldt af Forbundsrepublikken Tyskland til Propapier PM2 GmbH & Co. KG.

Sagsøgeren, som er et internationalt emballagefirma med hjemsted i Irland, indbragte en uformel klage til Kommissionen over tildeling af væsentlig støtte til byggeriet (i regionen Brandenburg-Nordost i Tyskland), af det, som ifølge sagsøgeren vil blive den største papirfabrik i Den Europæiske Union. Sagsøgeren har gjort gældende, at Kommissionen — på trods af klare tegn på, at den støttede investering ville få alvorlige og uforholdsmæssige virkninger på selskabet og på hele sektoren — fandt, at der ikke var behov for en formel undersøgelse, da den regionale støtte ikke overskred tærsklerne for markedsandele og kapacitetsforøgelse i henhold til artikel 68, litra a) og b) i Retningslinjer for statsstøtte med regionalt sigte for 2007-2013 (1) (»Retningslinjer for statsstøtte med regionalt sigte«), og erklærede følgelig støtten forenelig med EF-traktaten.

Sagsøgeren, som er en direkte konkurrent til støttemodtageren, har anfægtet Kommissionens beslutning om ikke at indlede den formelle procedure i henhold til artikel 88, stk. 2, med den følgende begrundelse:

For det første skulle Kommissionen ifølge sagsøgeren have iværksat den formelle procedure i henhold til artikel 88, stk. 2, EF og artikel 4, stk. 4 i Rådets forordning nr. 659/1999 (2), samt have foretaget en grundigere undersøgelse af støtten, på baggrund af usikkerheden som følge af markedets strukturelle vanskeligheder, og i overensstemmelse med en mere passende vurdering af markedet. Sagsøgeren har anført, at Kommissionen fejlagtigt indskrænkede sig til at anvende de stive tærskler i artikel 68 i Retningslinjer for statsstøtte med regionalt sigte og gjorde sig skyldig i en åbenbar fejlbedømmelse, da den beregnede kapacitetsforøgelsen.

For det andet har sagsøgeren gjort gældende, at Kommissionen tilsidesatte artikel 87, stk. 3 EF og Retningslinjer for statsstøtte med regionalt sigte, i det omfang den anfægtede beslutning i) ikke indeholder en analyse af den støttens skadelige virkning på handelsvilkårene og ii) fejlfortolkede Retningslinjer for statsstøtte med regionalt sigte. På dette grundlag har sagsøgeren gjort gældende, at Kommissionen, i stedet for at foretage en afvejning af fordele for regionen og virkningerne af væsentlig støtte på sektoren i sin helhed, blot anvendte en standardtest for kapacitetsforøgelsen på 5 %, uden at foretage en økonomisk analyse. Sagsøgeren har endvidere gjort gældende, at anvendelsen af testen i artikel 68 i Retningslinjer for statsstøtte med regionalt sigte er i strid med EF-traktaten, da denne bestemmelse ikke kræver, at Kommissionen automatisk godkender alle støtteforanstaltninger, som ligger under de i disse retningslinjer fastsatte tærskler.

For det tredje er den anfægtede beslutning ifølge sagsøgeren behæftet med faktiske fejl og åbenbare fejl i bedømmelsen af markedsdefinitionen og kapacitetsforøgelsen.

For det fjerde har selskabet anført, at Kommissionen tilsidesatte artikel 87, stk. 3, EF og Retningslinjer for statsstøtte med regionalt sigte for så vidt som den anfægtede beslutning indeholder en åbenbar fejl i bedømmelsen vedrørende kvalificeringen af støtteforanstaltningen.

For det femte er beslutningen angiveligt også behæftet med væsentlige retlige fejl, for så vidt som den anser Tysklands regionale støttekort for 2007-2013 for at være foreneligt med EF-traktaten, således at regionen Brandenburg-Nordost får adgang til regional støtte i henhold til undtagelsen i artikel 87, stk. 3, litra a), EF, for hele perioden 2007-2013. Hertil kommer, at den anfægtede beslutning er fejlagtig, eftersom den ignorerer anden støtte vedrørende det samme projekt.

Endelig har sagsøgerne gjort gældende, at Kommissionen tilsidesatte sine forpligtelser til at anføre en tilstrækkelig begrundelse for beslutningen i forbindelse med den indledende undersøgelse.

(1) EUT 2006 C 54, s. 13.

(2) Rådets forordning (EF) nr. 659/1999 af 22.3.1999 om fastlæggelse af regler for anvendelsen af EF-traktatens artikel 93 (EFT 1999 L 83, s. 1).